Papersnake/gushiwen huggingface dataset:
武昌怀古十咏·南浦
白玉蟾（宋代）

越禽胡马易空疎，水远天长梦亦迂。
南北故人鸿去外，古今陈亦雨晴初。
云连碧草别愁黯，风眇绿波征骑孤。
三径凄凉一盃酒，夜深重读寄来书。
七言十二句赠驾部吴郎中七兄
白居易（唐代）

四月天气和且清，绿槐阴合沙堤平。独骑善马衔镫稳，

初著单衣肢体轻。退朝下直少徒侣，归舍闭门无送迎。

风生竹夜窗间卧，月照松时台上行。春酒冷尝三数醆，

晓琴闲弄十馀声。幽怀静境何人别，唯有南宫老驾兄。
沁园春 赠谈命许丈
任翔龙（宋代）

客有问余，号曰汝水，逸民者谁。是胸罗星斗，熟知天命，口分造化，妙泄天机。

百十日前，再三地说，端的秋来攀桂枝。那时节，果鳌头高跨，鹗首横飞。

君休说是谈非。是则是干支带得来。也要他有个、读书种子，一丁不识，富贵何为。

报道长安，梅边春色，早趁东风掠马蹄。重逢处，办一封好纸，觅状元诗。
听雨
陆游（宋代）

发已成丝齿半摇，灯残香烬夜迢迢。
天河不洗胸中恨，却赖檐头雨滴消。
涵碧亭三首
曹冠（宋代）

翠岩森秀爽，蟠结混沌初。
唐朝遇藻鉴，胜景方发舒。
飞泉注碧潭，流觞绕双鱼。
烟霏足奇态，雅称幽人居。
刘郎赋丹青，诗思尚有余。
使其亲试目，发兴当何如。
年来颇湮厄，亭馆几邱墟。
寺僧杀风景，古木半剪除。
骚人罢登临，过客徒欷嘘。
物理不终否，蓬藋新芟锄。
松篁亦欣荣，垂条再扶疏。
伊余事幽讨，徙倚聊与娱。
寄傲引壶觞，招隐携琴书。
涓辰此卜筑，何羡诸葛庐。
百里奚歌
高允生（南北朝）

羁旅入秦庭，始得收显曜。释褐出辎车，卓为千乘道。

艳色进华容，繁弦发徵调。居贵易素心，翻然忘久要。

装金五羊皮，写情陈所告。岂徒望自伤，念君无定操。
类试院考校九月十日塔之八级中现宝光杨齐伯
郭印（宋代）

峥嵘大千界，等是菩提乡。
昆虫暨草木，各放无边光。
而况佛之觉，灵明亘十方。
化身三昧火，骨节金弥刚。
累累灿五色，珠玑斗斛量。
宝传百世后，伽蓝深秘藏。
锦官岌浮图，直上干穹苍。
中有坚固子，示现尤非常。
朝来八级内，明灯忽煌煌。
胥隶走惊诧，观者即堵墙。
初疑伏萤过，显没何微茫。
继如两星出，左右争飞扬。
是时霁雾敛，若木升太阳。
傥非照耀成，不知果何祥。
西南一都会，广开选士场。
定应得奇子，归美报君王。
洛阳尉刘晏与府掾诸公茶集天宫寺岸道上人房
王昌龄（唐代）

良友呼我宿，月明悬天宫。道安风尘外，洒扫青林中。

削去府县风，豁然神机空。自从三湘还，始得今夕同。

旧居太行北，远宦沧溟东。各有四方事，白云处处通。
伏日同惟敬鹫峰寺避暑
欧大任（明代）

逢君校雠暇，同向寺中来。丹鹫何年至，青莲此地开。

经声闻竹屿，棋局净池台。茗粥深逃暑，萧萧散步回。
杂诗 其三
唐庚（宋代）

便归良不恶，未去亦随缘。户口知无瘴，讴歌觉有年。

藤笺得句后，桂酒抱愁边。经术吾衰矣，犹堪学力田。
寿州十咏
宋祁（宋代）

使君班春还，于焉衎吾属。四阿住翚棘，聊以便凉燠。

栋表飞云逝，题端邀月宿。无德与斯人，式宴良自恧。
次韵陈晟别瀹
陈著（宋代）

世态悠悠合与分，人生总是一浮云。
瘦□凄恻来东野，妙墨淋浮恍右军。
棠峤别时如梦寐，竹林何日共朝曛。
吾今耄矣虽多感，风月相期未厌闻。
过玉山望怀玉巍峨感兴有作
湛若水（明代）

步出草萍关，举首见怀玉。超然动遐想，中有彩云屋。

山高天宇空，安知白日速。翩翩青鸟使，暮归玉台宿。
东坡兄弟应制举日各携砚一入对廷中而黄门之砚为其甥文骥所宝好事者往往有诗文以请余故亦同赋
赵鼎臣（宋代）

不见东坡老弟昆，文章浩荡失渊源。眉山当日人何在，曲阜他年履尚存。

试想研磨虽有处，欲寻斧凿见无痕。计功何必惭周鼎，会使词林百怪奔。
临泽寺留题
陈造（宋代）

发冢诗书谩一官，旧游重到鬓毛斑。
尘埃可是山灵意，不待文移始厚颜。
奉和鲁望渔具十五咏。罱
皮日休（唐代）

烟雨晚来好，东塘下罱去。网小正星bI，舟轻欲腾翥。

谁知荇深后，恰值鱼多处。浦口更有人，停桡一延伫。
题贞观政要魏徵王圭请送葬二王事
弘历（清代）

上表明陈送寝园，岂非不忘旧君恩。旧君若问辰嬴事，死后将何对九原。
读书示查生善长 其一
汪沆（清代）

屠龙技，非不稀，时无所用让履狶。作俑子，人共嗔，时有所用贵斫轮。

人生择术何用巧，一艺成名众亦宝。
和蒲安行诚之见喜新受梓倅
冯山（宋代）

故国连芳草，吾亲在白云。荣归惭主父，虚语类终军。

剑阁虽吟恋，潼江亦喜闻。惟愁良友别，分手复何云。
吏隐宜春郡诗十首 其七
祖无择（宋代）

吏隐宜春郡，山城少客过。静中窥物理，闲外养天和。

春暖寻花坞，宵凉玩月波。将迎者谁子，劳逸两如何。
天边行
杜甫（唐代）

天边老人归未得，日暮东临大江哭。
陇右河源不种田，胡骑羌兵入巴蜀。
洪涛滔天风拔木，前飞秃鹙后鸿鹄。
九度附书向洛阳，十年骨肉无消息。
苏才翁子美有赠扶沟白鹤观黄道士诗纪于屋壁
司马光（宋代）

潦倒黄冠无足论，白头嗜酒住荒村。
狂名偶为留诗著，陈迹仍因好事存。
金石锵洋虚殿寂，龙蛇洒落古墙昏。
飞黄灭没浮云外，疲马何能望骏奔。
许同尘示张八侍郎避暑览馆中旧题绝句俾之同
张耒（宋代）

聚散人生集渚鸿，飞鸣邂逅一宵同。
是非荣辱何劳问，共在邯郸一枕中。
信阳道中 其二
杨文莹（清代）

片云挟雨火急行，南村忽阴北村晴。百里外见黾阨山，峰尖正与吾眉平。

沙石荦确路纡仄，投驿停车日已匿。仆夫争饼饥火煎，驱蚊马粪烧青烟。
野田黄雀行
戴熙（清代）

飞飞黄雀喜，切切少年悲。坐视投网罗，不能通一词。

榆枋未可栖，送尔摩穹苍。穹苍多鸷鸟，哺花置巾箱。

同处天地间，安得不相关。图报吾所耻，还尔白玉环。
兴龙节日有感二首 其二
程俱（宋代）

往岁坤成节，群生鼓舞中。至公同造化，和气浃羌戎。

佐佑三王治，弥缝十乱功。戎衣何日定，无处问高穹。
寄前洛阳簿陆刚秘校
邵雍（宋代）

洛阳官满归吴会，男子雄图志未伸。
若到江山最佳处，举杯无惜望天津。
挽万监丞益之
文天祥（宋代）

文华时辈右，质朴古风馀。
壁上舂陵记，屏间太极图。
云山居士屋，风雪故人书。
一梦中观化，尧夫以后无。
初寒学为险句 其二
凌义渠（明代）

树瘦麻姑面，花癞戚姬身。有望皆髡顶，无方辟藓尘。

鬼车鸣类哭，饥隼怒而蹲。咄咄将何许，垂头但饮醇。
双鱼谣
贾岛（唐代）

天河堕双鲂，飞我庭中央。掌握尺余雪，劈开肠有璜。
见令馋舌短，烹绕邻舍香。一得古诗字，与玉含异藏。
答鄱阳客药名诗
张籍（唐代）

江皋岁暮相逢地，黄叶霜前半夏枝。

子夜吟诗向松桂，心中万事喜君知。
浣溪沙
蔡伸（宋代）

窄窄霜绡稳称身。强临歌酒惨离魂。故人相遇益伤神。

断雨残云千里隔，琼枝璧月四时新。为君留取镜中春。
大江
李复（宋代）

西南水会大江出，万里奔激瞿塘开。
神宫龙府云雾暗，涡转峡盘天地回。
岷山发源四渎长，庐峰白浪九道来。
刳舟济涉万世赖，积金覆舟吁可哀。
李肃毅侯挽诗四首 其一
黄遵宪（清代）

骆胡曾左凋零尽，大政多公独主持。万里封侯由骨相，中书不死到期颐。

檿弧卒挽周衰德，华衮优增汉旧仪。官牒牙牌书不尽，盖棺更拜帝王师。
童丱须知 膳羞八篇 其一
史浩（宋代）

圣主勤勤欲措刑，何尝黩武爱兴兵。四方罢贡伤生物，愈见仁恩浃有情。
南辕杂诗一百八章 其七十二
姚燮（清代）

群行身不孤，心孤犹独行。每当众欢乐，我益烦愁生。

沙飙荡天半，地上虚寒横。掩书坐窗牖，灯火如萤青。

浮生有兹遇，何啻投荒冥？彼还不我谅，喋喋催早行。
清平乐 其一
周紫芝（宋代）

芦州晚净。雨罢江如镜。属玉双飞栖不定。数点晚来烟艇。

梦回满眼凄凉。一成无奈思量。舟在绿杨堤下，蝉嘶欲尽斜阳。
哭刘潜
张方平（宋代）

尝谓君才似武侯，草庐牢落卧龙愁。天公不念苍生故，元叔堪怜郡吏休。

蒿野已埋经国策，岩廊谁是富民侯。朝廷今始思英俊，不见庖丁刃一投。
和叔毅田园五首 其五
孙觌（宋代）

伤心离离黍，触目青青穸。空畦理荒秽，流润滋霖霢。

努力会有年，喜见乞浆客。
郭隗
徐钧（宋代）

国主张罗网异材，一言隗始自为媒。
他年能下齐城者，知自千金市骨来。
神功圣德诗一十五首 其四 驾渡滦河
杨荣（明代）

虹桥双架辇初过，天意潜孚气候和。飞骑岂知河有石，游鱼偏爱水无波。

微飙不动兵威肃，化日才舒士气多。此去定知旋奏凯，六军行处听铙歌。
绿头鸭 大圆觉海
王吉昌（元代）

混融成。大圆觉海峥嵘。性珠显、恢弘祖意，慧风通、虚谷传神。有中无、无中有有，应变处、廓尔纵横。坦荡融通，杳冥豁爽，澄澄一混体无荣。证动静、俱忘何在，触处露圆明。如如貌、莫形莫状，真净真清。灵通像、不增不减，罄劫一段光荣。无限域、含容万有，遍四海、三际充盈。荏苒冲虚，无离无坏，浩然一点括长生。证未有、巍巍极致，奇特体妍精。这模样、人能悟入，与道同名。
献转运使雷谏议
王禹偁（宋代）

江南江北接王畿，漕运帆樯去似飞。
父子才有同富国，君王无似免宵衣。
屏除奸吏魂应丧，养活疲民肉渐肥。
还有文场爱恩客，望尘情抱倍依依。
病起借季共筒字韵呈相之季共
周紫芝（宋代）

樽前风味笑衰翁，病起飞蓬一半空。春与落花何处去，醉如霜叶不成红。

一生浑作邯郸梦，九载香吹嶰谷筒。老去新愁尚无数，却须分向酒杯中。
淡黄柳 新柳
赵友兰（清代）

春回绮陌。柳外烟如织。倦眼微开眉晕碧。曾与东风相识。

冶叶倡条待攀折。

更屈指。山邮送行客。携樽酒、听羌笛。出阳关、万里无人迹。

鶗鴂哀鸣，子规凄咽，尽是伤春伤别。
赵叔鲁端行胡象德携酒见顾
薛师石（宋代）

一贤二公子，枉驾瓜庐丘。烹鱼载美酒，竟夕为我留。

评诗仍和载，举白不计筹。情忘觉欢畅，礼厚愧莫酬。

今朝风雨横，欲谢出无由。
冬日金陵制幕书事
王同祖（宋代）

城中守将方投死，阵面将军已卖降。
版筑纷纷成底事，那知靠后是长江。
柳浪闻莺
王镃（宋代）

茭风猎猎水烟昏，柳影沉沉到岸根。
忽想绿阴谁打弹，啼莺飞过别花园。
文宣王及其弟子赞 其六十八
赵构（宋代）

雍容子皙，已望堂室。幼则有造，成则祖述。文采日化，儒效力弼。

永观厥成，德音秩秩。
次韵子夷兄弟十首 其六
张耒（宋代）

经时不饮酒，廪薄人口众。人閒多是非，不敢盗邻瓮。

二公洛阳日，想见饮屡痛。行求放湖海，种秫代官俸。
送翁山道人度岭北访沈阳剩和尚
张穆（明代）

玄鹤朝矫翼，长鸣辞海滨。眷言觅俦侣，去去离风尘。

悠哉快独举，空阔游无垠。与君忘机友，相籍为德邻。

十载始相慰，谁复超伦群。东方有大士，先劫为故人。

见当问生死，为语彻骨贫。虽隔万馀里，对之无疏亲。

秋风拂芒履，岂不念苦辛。何年速入关，相与慰宵晨。
咏饮马
李世民（唐代）

骏骨饮长泾，奔流洒络缨。细纹连喷聚，乱荇绕蹄萦。

水光鞍上侧，马影溜中横。翻似天池里，腾波龙种生。
菩萨蛮 春闺
王寂（南北朝）

回文锦字慇勤织。归鸿点破晴空碧。上尽最高楼。栏干曲曲愁。

黄昏犹伫立。何处砧声急。强欲醉乌程。醒时月满庭。
樊伯推守岁有诗因次韵以自写
陈著（宋代）

盘花明日颂，草划数杯先。
醉以客呼夜，老嫌人问年。
那知新换岁，得似旧安眠。
浮世自多事，春风无弃怜。
残春独来南亭因寄张祜
杜牧（唐代）

暖云如粉草如茵，独步长堤不见人。一岭桃花红锦黦，

半溪山见碧罗新。高枝百舌犹欺鸟，带叶梨花独送春。

仲蔚欲知何处在，苦吟林下拂诗尘。
一箩金 小饮石榴花下
庄盘珠（清代）

红榴还比侬眉皱。花曾添肥，侬却添消瘦。更看来朝花落否。

不愁底事难长久。

万事无过杯在手。难定明年，人与花依旧。常向花前浇浊酒。

怕它酒醒黄昏后。
酬尧夫招看牡丹 其二
司马光（宋代）

君家牡丹今盛开，二十四枝为一栽。主人果然青眼待，正忙亦须偷暇来。
溪庵十首
刘克庄（宋代）

病鹤曾栖禁苑枝，瞥然惊坠羽褵褷。
包弹靡靡萧萧制，指摘深深款款诗。
表圣暇时先卜圹，牧之他日自为碑。
独惭师说多遗忘，老抱残编嘱付谁。
梦游仙
张鎡（宋代）

归兴动，骑鹤下青冥。几点山河浮色界，一簪风露拂寒星。银汉悄无声。
鸾啸舞，仙乐送霓旌。摘得琪花飞散了，却将何物送仙卿。衣上彩云轻。
中和乐九章。歌登封第一
卢照邻（唐代）

炎图丧宝，黄历开璿.祖武类帝，宗文配天。

玉銮垂日，翠华陵帝。东云干吕，南风入弦。

山称万岁，河庆千年。金绳永结，璧丽长悬。
舟天柱绝峰
陈洵直（宋代）

洞天三釂碧琳腴，大涤峰高蹑太虚。
落日寒山宫阙近，恨无人寄绝家书。
避寇迁居郭内风雨凄然郑顾道饷酒
曾几（宋代）

烟雨昏昏一月梅，全家避贼寄城隈。
欲寻碧落侍郎去，遽沐青城从事来。
令我妻孥争洗盏，想公伯仲政传杯。
安能郁郁久居此，且傍茶山松径回。
次韵谢兄立春戏拟春帖子 其二
方岳（宋代）

天家观阙玉重重，逼入春皇一信风。生意无边青欲动，微茫淡霭暖烟中。
三江亭
蒋璿（宋代）

安仁不放二毛侵，爽气凌虚玉万寻。谈笑薄施三昧手，登临谁会五湖心。

倦游方戢冲天翼，高赋难赓掷地金。怪得朝云飞画栋，夜来曾听老龙吟。
水调歌头 谢古春轩老人见赠竹根仙槎
顾太清（清代）

蓬莱渺何许，仙侣泛仙舟。海天寥阔，千里万里御风游。

左右青寥玉女，上下霓旌翠盖，花雨散中洲。合奏钧天乐，王母驾灵虬。

松为篷，桂为楫，破云流。翔龙翥凤，盘曲古节几春秋。

恍若轻身遐举，泛览十洲三岛，对此可忘忧。欲借长风便，吹我到杭州。
仓部弟和前韵再得五首
刘克庄（宋代）

莫放双眉皱，休嗟两鬓蓬。
耆英图里看，若个弟兄同。
戏题小庵画轴三首 其二 猿
周孚（宋代）

一落絷维中，永别啸云友。秋月耿寒林，时来梦中否。
澄秀上座院
韦应物（唐代）

缭绕西南隅，鸟声转幽静。秀公今不在，独礼高僧影。

林下器未收，何人适煮茗。
吴江道上
陈允平（宋代）

夜半扁舟出洞庭，客帆初挂早潮平。
社风才起海鹰至，岚雾未潮江鹄鸣。
吴岫乱云擎古塔，楚皋寒叶拥荒城。
垂虹桥外天连水，无限别离生杜蘅。
宫词
王仲修（宋代）

万类欣欣谢至阴，斡旋造化圣功深。
须知天地生成意，便是君王爱物心。
七月十二夜同幼点登南台山
陈宝琛（清代）

四更坐月石坛空，旋见天云趁海风。万事随缘宁我料，平生独往况君同。

沈沈孤嶂嚣尘外，浩浩三山醉梦中。井底老龙应睡熟，莫吟诗过越王宫。
东堂初寒创意作竹屏障门屏脚偶得朽梅枝截用
张耒（宋代）

丈室新屏用此君，碧琅玕插古槎根。
白云一片当空下，护此寒堂宴坐人。
次韵仇仁近有怀见寄十首
方回（元代）

身历干戈百战尘，休官仍似布衣贫。
每看事有难行处，未见心无不愧人。
秋稔粥饘犹可继，夜凉灯火已堪亲。
闭门读易吾谋决，莫用蓍龟问鬼神。
恭和御赐阳德观碧桃溪新竹诗
慕容彦逢（宋代）

三千迸箨拂朝云，想见坤祇夜骏奔。嶰谷抡材闻古帝，桃溪呈瑞属神孙。

如犀亟应丝纶命，带粉初萦雨露痕。欲测九重宸算永，会须亿万数灵根。
道夫惠诗为和五首
李处权（宋代）

独醒非我事，多难亦吾生。
将相知无种，文章怕有声。
且当乘款段，无复谒承明。
使我忘羇旅，弦歌近武城。
荆南道中
曹松（唐代）

十月荒郊雪气催，依稀愁色认阳台。
游秦分系三条烛，出楚心殊一寸灰。
高柳莫遮寒月落，空桑不放夜风回。
如何住在猿声里，却被蝉吟引下来。
帝台春 送竹樵方伯入觐
俞樾（清代）

幢葆启戟。迢迢赴京国。驿路早梅，喜挈清娱，同寻春色。

咫尺觚棱金阙近，听宫漏、鹭鹓祥集。想从容，奏对明光，香烟细裛。

驰玉勒。行紫陌。返第宅。召宾客。再省识帝里，莺花过，元宵后、大好艳阳风日。

应有温纶自天降，前后主恩四持节。与吴下宾萌，又重联吟席。
过桃源拜三义堂
梁必强（明代）

千古高风在，薰人姓字香。齐驱神合券，相对日生光。

信义镌金石，彝伦刻肝肠。有心当愧死，世态日炎凉。
和几叟秋日南浦十绝句简子庄寄几叟 其一
朱松（宋代）

心亲千里不辞遥，咫尺衡门接市桥。万卷舌端真历历，一丘胸次更嚣嚣。
奉试水精环
严维（唐代）

王室符长庆，环中得水精。任圆循不极，见素质仍贞。

信是天然瑞，非因朴斫成。无瑕胜玉美，至洁过冰清。

未肯齐珉价，宁同杂佩声。能衔任黄雀，亦欲应时明。
点绛唇 余子厚从西安还蜀，遣使迎之，用俞商卿韵先寄
张祥龄（清代）

望断长安，计程应到褒城路。雨声催暮，云栈无船渡。

鸟道盘空，声也难成步。今如许，更闻人语，涨了溪桥水。
瑞莲桥
王肱（唐代）

莲桥琢石跨松蹊，满院真香种木樨。欲得淡轩谈寂照，须将明水洗沉迷。

云峰黯黯巴猿啸，竹岭苍苍杜宇啼。从此邦人知胜概，为师增贲此招提。
岁莫有怀存没次旧韵柬德裕安民
周孚（宋代）

岁莫忽不乐，哦诗忆同裳。百忧从中来，孰谓酒可忘。

昔我二三友，芳兰閟孤香。悠悠十载间，屈指略丧亡。

搴花欲谁遗，怅然结中肠。二子后来秀，双凤鸣朝阳。

胡不相暖热，矧我病在床。只应鹏与鴳，飞舞不并行。

春圃可撷秀，晓陂可垦荒。会将两芒屦，同践林下霜。
月夜行泾县道中
鄂容安（清代）

奋策发南陵，暮色二十里。月出空山空，山深月如水。

露下凉虫吟，松香滴石髓。峰峦转曲折，涧壑亦何美。

几处泉声回，尽入稻田里。山家安稳眼，犬吠隔林起。

竟夜此中行，月落朝霞紫。
往复无间
释重顯（宋代）

日南午，寥廓腾辉示天鼓。
郁头蓝已定全身，何假周行夸七步。
水调歌头·美人在何许
石孝友（宋代）

美人在何许，相望正悠悠。雾我雾窗，遥想宛在海中洲。空对残雾冷雨，何限重山叠水，一梦到无由。遗怨写红叶，薄幸记青楼。

金乌掷，玉蟾缺，物华休。凤梧眢井，一夜风露各惊秋。唯有远山无赖，淡扫一眉绿，特地向人愁。敛袂且归去，回首谩迟留。
晚春田园杂兴
范成大（宋代）

紫青莼菜卷荷香，玉雪芹芽拔薤长。
自撷溪毛充晚供，短篷风雨宿横塘。
湖莲旧荡藕新翻，小小荷钱没涨痕。
斟酌梅天风浪紧，更从外水种芦根。
胡蝶双双入菜花，日长无客到田家。
鸡飞过篱犬吠窦，知有行商来买茶。
湔裙水满绿苹洲，上巳微寒懒出游。
薄暮蛙声连晓闹，今年田稻十分秋。
新绿园林晓气凉，晨炊蚤出看移秧。
百花飘尽桑麻小，来路风来阿魏香。
三旬蚕忌闭门中，邻曲都无步往踪。
犹是晓晴风露下，采桑时节暂相逢。
污莱一棱水周围，岁岁蜗庐没半扉。
不看茭青难护岸，小舟撑取葑田归。
茅针香软渐包茸，蓬櫑甘酸半染红。
采采归来儿女笑，杖头高挂小筠笼。
海雨江风浪作堆，时新鱼菜逐春回。
荻芽抽笋河魨上，楝子开花石首来。
谷雨如丝复似尘，煮瓶浮蜡正尝新。
牡丹破萼樱桃熟，未许飞花减却春。
雨后山家起较迟，天窗晓色半熹微。
老翁欹枕听莺啭，童子开门放燕飞。
乌鸟投林过客稀，前山烟暝到柴扉。
小童一棹舟如叶，独自编阑鸭阵归。
晓发吴江晚上姑苏台
周紫芝（宋代）

挂帆早拍云涛堆，落帆暮上姑苏台。天沉海峤鸟飞去，雨入太湖云不来。

西施白苧岂复唱，吴王故苑俱成灰。谁能与子论许事，倚栏共听渔歌回。
浣溪沙
苏轼（宋代）

芍药樱桃两斗新。名园高会送芳辰。洛阳初夏广陵春。
红玉半芳菩萨面，丹砂浓点柳枝唇。尊前还有个中人。
月
李山甫（唐代）

狡兔顽蟾死复生，度云经汉澹还明。夜长虽耐对君坐，

年少不禁随尔行。玉桂影摇乌鹊动，金波寒注鬼神惊。

人间半被虚抛掷，唯向孤吟客有情。
晚饭商卿家
陈造（宋代）

我似长松久卧沙，迄今谏鼓梦犹挝。
倚消愁斛人如玉，欲近书签眼有花。
投老无庸尚强聒，过君每肯具柔嘉。
婪酣得饱行摩腹，不省饥号有莫鸦。
拟古 其三
王拯（清代）

讲舍罗池上，我昔曾钓游。马矢压花宫，能毋鬼神愁。

赳赳百夫雄，本昔揭竿流。谁令虎而冠，招来鹰在韝。

其众罗千百，狰狞拥貔貅。有时颇击贼，愧我群兜鍪。

城阙使居间，解之乏良筹。饱附饥食人，若能身束修。

橐藏既罄如，能弗事赂赇。东家翁头白，西家儿鬓髹。

牵来各闭置，嗒若鱼中钩。翁弗禁搒掠，昨宵赴冥幽。

儿金未当赎，夜已充衾裯。哀哉儿高门，父母所喔咻。

翁昔为孙子，饭蔬冬无裘。床头窖黄金，身死还见搜。

园池几营构，栱节为薪棷。官吏过弗闻，荐绅忍其羞。

但令甲授陴，敢惜瘠暴沟。君门高九重，仓猝谁之谋。

时变事多殊，琐屑焉敢仇。
千秋节宴
李隆基（唐代）

兰殿千秋节，称名万寿觞。风传率土庆，日表继天祥。

玉宇开花萼，宫县动会昌。衣冠白鹭下，帟幕翠云长。

献遗成新俗，朝仪入旧章。月衔花绶镜，露缀彩丝囊。

处处祠田祖，年年宴杖乡。深思一德事，小获万人康。
风雨中诵潘邠老诗
韩淲（宋代）

满城风雨近重阳，独上吴山看大江。
老眼昏花忘远近，壮心轩豁任行藏。
从来野色供吟兴，是处秋光合断肠。
今古骚人乃如许，暮潮声卷入苍茫。
重阳蹑小三山啸咏
杨碧（明代）

携壶笑上小三山，九日风光眼界间。宰相声名天地老，野儒襟韵水云闲。

翠铺曲径苔封绿，锦缀重岩菊点班。落日树头飞鸟尽，两肩担月醉吟还。
理妆
刘苑华（明代）

春来长是为花愁，今日临妆上小楼。自理乌云撩绿鬓，好将时样学苏州。
圣孝瑞应诗
王褒（两汉）

扶桑倒影挂灵谷，缁衣翩翩下天竺。银潢万里涵轻春，遥见真人调玉烛。

法王楼阁中天开，宝幢斜倚琼瑶台。回头笑指祗园树，昨日恒河沙上来。

九重垂拱羹墙面，卷却龙章向深殿。鼎湖烟雨泣乌弓，汉宫兰膏掩妆扇。

璧月玲珑雕玉帘，佛筵挂影夜纤纤。祥光万丈照贝叶，天花五采垂层檐。

梵音万口海潮小，三十六宫管弦绕。松枝膏露甘可飧，覆地瑞云兜率晓。

大孝曾闻四海歌，慈航西驾沧溟波。又闻嵩山万岁祝，龟书马画清时多。

熙熙化日长如昨，十五阶蓂生复落。康衢黄发笑自如，何事流沙寻极乐。
挽梅屋
陈起（宋代）

桐阴吟社忆当年，别后攀梅结数椽。
湖海有声推逸韵，弓旌不数叹遗贤。
儿收残稿能传业，自志平生不愧天。
航便双鱼无复得，夹山西望泪潺湲。
出城西门游隐山诸洞
邓辅纶（清代）

我有太古室，弃在城西隅。其下清泠渊，浸漾为陂湖。

谁欤亭其间，疏凿辟榛途。年年荷花时，拿舟侣鸥凫。

下饮空明光，倒摘青珣玕。北陟峰巀嶪，南窥洞盘纡。

乳藻发自然，状态难为摹。南华与道德，玄化归空无。

谁云古仙逝，蜕此真人趺。悠然濯尘缨，恍若弄元珠。

侧凌百尺潭，欲纵千石䒀。神膏溢盆盎，寒磴罗笙竽。

贤哉李给事，胜赏诚独殊。如何千载下，清源日淹芜。

自哂昂藏躯，掊弃同康瓠。不置江海间，焉能出樊笯。

敢希隐山隐，聊入壶公壶。高枕北牖风，宁非羲皇徒。
刘无言辋川诗帖赞
岳珂（宋代）

辋川之胜，新诗之咏，
所以适性也。繭纸这莹，
笔力之劲，所以写兴也。
维诗与笔，景物交映也。
并于唐图，于是为称也。
怀古
李谨思（宋代）

昔我从耆英，图史娱朝昏。
咄嗟陵与谷，永谢西州门。
梦中亦识路，欲往先销魂。
往还无须臾，失声强复吞。
西山照公槛，南山亘公垣。
平生五亩池，东海遥崩奔。
公门山海并，遂斡造化元。
招公有薇菊，酬公有佳尊。
行吟闻地籁，飞奏劘天阍。
公来月星县，公归江汉翻。
六籍未渠央，百圣谅斯存。
翩翩媚学子，风节当谁敦。
我发日以变，洮面留心源。
庶无骍汗流，独此清泪痕。
英英出灵变，杳杳通绪言。
因风荐商参，秋思随孤骞。
和潘德久舍人见惠
姜特立（宋代）

诗人拥节古来稀，郊岛诗穷彼一时。
爱子篇章孤鹤唳，愧予门户两狼垂。
遥知靖节閒栽菊，不见仪休愠拔葵。
别去修门莫嗟惋，时来如摘颔边髭。
夏日
陆游（宋代）

竹根断作眠云枕，木瘿刳成贮酒尊。
怪怪奇奇非著意，自无俗物到山村。
题八君子图后
真德秀（宋代）

刘子出西江，访我江之东。
何人与偕来，衔袖八钜公。
韩欧开济姿，如晴月生空。
潞公山岳重，文正霜桧同。
玉立者坡仙，天游匪涪翁。
一朝参我前，毛发生清风。
凄其赵韩王，小异凌烟中。
半山执拗面，亦得传无穷。
秦茂功出按江右
文徵明（明代）

春风四牡正骎骎，一道咨诹属使君。肯惜輶车驰坂道，还应玉节动星文。

持舆见说能将母，舍爵何妨自策勋。圣代优贤兼禄养，不烦回首惜孤云。
琴曲歌辞。雉朝飞操
韩愈（唐代）

雉之飞，于朝日。群雌孤雄，意气横出。当东而西，

当啄而飞。随飞随啄，群雌粥粥。嗟我虽人，

曾不如彼雉鸡。生身七十年，无一妾与妃。
次韵次卿林下行歌十首 其九
周紫芝（宋代）

得酒固应聊复饮，有田何苦不亲锄。客来深巷闻鸡犬，便是渊明归后居。
除夜杂兴三首 其二
周紫芝（宋代）

忆昔元会日，汉家全盛时。奉随观国宾，得见汉官仪。

中郎授国玺，属国朝远夷。万邦瞻咫尺，龙姿喜元知。

皇天厌久治，夜见蚩尤旗。微生脱九死，饮此除夜卮。

河阳狩未还，蝼蚁何足悲。
杂曲歌辞 结客少年场行
虞世南（唐代）

韩魏多奇节，倜傥遗名利。共矜然诺心，各负纵横志。

结友一言重，相思千里至。绿沈明月弦，金络浮云辔。

吹箫入吴市，击筑游燕肆。寻源博望侯，结客远相求。

少年重一顾，长驱背陇头。燄燄霜戈动，耿耿剑虹浮。

天山冬夏雪，交河南北流。云起龙沙暗，木落雁行秋。

轻生徇知己，非是为身谋。
金刚密迹
释印肃（宋代）

牙如剑树目如灯，电烁妖魔法不生。
千圣出头难插足，普庵也道我也能。
京城篇
弘历（清代）

昔年洛阳陌，当日长安道。戚里管弦夜，狭斜阳春晓。

春晓平津管色开，撞钟伐鼓醉金罍。汉宫宋馆今何在，惟有城头乌夜来。

燕山此日是京城，襟山带河据胜形。蔼蔼桑柘亘千里，冥冥风雨来二陵。

阊阖当阳启紫极，楼观连云切太清。已闻相堤白沙筑，更看王府黄金成。

斗鸡走马浑馀事，贯札穿杨比户能。何限寂寞扬雄宅，不知谁草太元经。
送范百禄子功学士知谏院二首 其二
冯山（宋代）

圣贤中道意何如，历历樊川论谏书。要在致君成德业，不当沽直徇名誉。

平生忠义倾心际，后日经纶试手初。得意古人多气义，弹冠应有旧簪裾。
与藏主夜谈三首 其三
释函可（明代）

善乃恶之对，福兮祸所依。所以学道人，恬淡贵自持。

只此一瓢水，世世以为期。
次韵和酬
释惟晤（宋代）

白云苍海一重重，傍舍遥闻隔坞钟。月上更无人语闹，雪深空认虎行踪。

诗书共喜灯前论，茗果翻疑梦里逢。脱屣高谭无限乐，煴炉寒拥日高舂。
杂咏一百首·两生
刘克庄（宋代）

尚恐公污我，何妨史失名。
深衣与短制，同召不同行。
泛湖十绝句
陈造（宋代）

浦溆楼台远近殊，樽罍随处小踟蹰。
高郎颇胜高常侍，解把西湖敌孟诸。
题质夫竹居
陆文圭（元代）

西园一丛竹，岁久枝干繁。会见鸾凤栖，莫厌鸟雀喧。

玉声寒雨鸾，翠色朝烟昏。萧萧黄素叶，风吹拥篱根。

主人避俗客，青苔坐柴门。劲节谅无比，幽怀不可言。
春日古道傍作
杜牧（唐代）

万古荣华旦暮齐，楼台春尽草萋萋。

君看陌上何人墓，旋化红尘送马蹄。
和刘明仲都曹见别三首
苏颂（宋代）

久污朝宠老非宜，禄厚躬间不尔亏。
优诏还令使真室，特恩仍免觐京师。
力疲都是垂头马，志适何殊曳尾龟。
年事已高心虑息，山堂无俟德璋移。
吹帽台
项安世（宋代）

千山摇落万林空，数点黄花酒盏中。半破接䍦谁耐管，已将身世付西风。
丈人观（以下为太妃时作）
徐氏（宋代）

获陪翠辇喜殊常，同涉仙坛岂厌长。

不羡乘鸾入烟雾，此中便是五云乡。
拂晓入九芎林街
波越重之（清代）

四更鸡唱破霪霖，爽气侵衣转觉森。杖底云开疑拂晓，一弦月挂九芎林。
渔村杂诗十首再和前韵
薛嵎（宋代）

独作渔樵最上宾，土风淳朴物情真。
鲍家兄弟皆和乐，林子诗豪胆压人。
依韵和赵晦夫书记将替写怀
强至（宋代）

芙蓉幕里住三年，鹦鹉才高动四筵。
风月漫劳吟杜曲，文章自好纪燕然。
朋簪会合愁分手，官簿纵横待息肩。
直道先难终易偶，近闻知已荐书全。
隐居 其一
吴惟信（宋代）

床有诗书壁有琴，翠筠佳木午窗阴。只因知得清闲贵，是事从今不动心。
睡意
梅尧臣（宋代）

少时好睡常不足，上事亲尊日拘束。
夜吟朝诵无暂休，目胔生疮臂消肉。
今踰四十无所闻，又况丧妻仍独宿。
虚堂净扫焚清香，安寝都忘世间欲。
花时啼鸟不妨喧，清暑北窗聊避燠。
叶落夜雨声满阶，雪下晓寒低压屋。
四时自得兴味佳，岂必锵金与鸣玉。
万事易厌此不厌，真可养恬无夭促。
且梦庄周化蝴蝶，焉顾仲尼讥朽木。
人事几不如梦中，休用区区走荣禄。
题清芬阁
吴升之（宋代）

先生曾此濯尘缨，七里寒滩分外清。
少日决科虽失意，全家肥遁岂无成。
蛟龙窟宅身如寄，泉石膏盲诗有声。
虽与子陵同一律，不将丝线钓虚名。
辟书既上不沾恩，拂袖归来闭里门。
聊取江山助篇什，尽将轩冕付儿孙。
纷纷利害真能择，扰扰光尘岂易论。
傥使乘时拜遗补，未应千古配严尊。
偈颂一百零二首 其十四
释绍昙（宋代）

撞烟楼，不知羞。辟蟭螟眼，辊百花毬。四七二三阿辘辘，不思万里有崖州。
过老黄河
陈墀（明代）

沧海桑田几变过，尚留遗迹此黄河。桥横老木车难度，霜压平沙水不波。

茅屋半随兵燹尽，宦途频历险艰多。古今兴废俱尘土，对景聊为感慨歌。
四月十四日发京
傅若金（元代）

六龙西北驰，群鸟东南翔。感我客游士，心神随飞扬。

迢迢踰大客，恍恍越崇冈。已惊时序易，复念道路长。

驱车出东门，浩歌慨以慷。燕蓟岂不乐，吴楚为我乡。

父母久违离，兄弟不在旁。当兹遂归去，聊可慰中肠。
代如皋某拈木芙蓉美人二首 其一
曹家达（清代）

含思脉脉静娟娟，绰约丰姿不可传。兰泽草香醒梦蝶，锦城花事听啼鹃。

红颜相照还应妒，青镜慵妆只自怜。盈掬芳声莫远致，忍教轻替拒霜研。
赠柯山老人
陆游（宋代）

柯山老人九十馀，乱发不栉瘦如枯。百穿千结一布裤，得酒一吸辄倒壶。

自言少年不蓄孥，有钱径付酒家垆。人生办此真良图，弃官从翁许我无。
寄进士贾希
蒋吉（唐代）

恨苦泪不落，耿然东北心。空囊与瘦马，羁绁意应深。
题方氏清芬阁用范文正公韵
曾几（宋代）

胜绝登临地，桐江占十分。
省郎才不世，御史气如云。
遂使芝兰秀，俱能锦绣文。
诸孙又如许，百代有清芬。
王修竹约观打鱼分韵得圆字
黄庚（元代）

隔岸呼渔伴，轻篙破晓烟。
鸣榔舟叶聚，撒网浪花圆。
馋鹭窥高树，惊鳞过别川。
洋洋聊付物，生意自无边。
次韵答胡委履二首
项安世（宋代）

君不见大胡公，春秋一笔诛群雄，
要与排鸿驱家争无功。素王吾无间然矣，
命世虽云无有尔。至今可望不可前，
海山云气蓝田烟。后无终极前无始，
定以一元而已矣。又不见小胡公，
沈潜探索要且亲，傅心嫡派非礽云。
善根生圣圣生神，此理即元元即人。
至今汲汲随甖瓶，涸者得濡狂者醒。
濂溪已远州还，此事往往归衡山。
大儿如祖洪涛翻，捎摋地怪麾天奸。
小儿如父勤鑽攀，深观博取为其难。
二公有蕴行未了，可惜光阴如过鸟。
二儿今日又霜毛，若要及人毋太高。
句
□革（宋代）

醉轻浮世事，老重故乡人。
中日月
释居简（宋代）

月是寻常月，云胡迥鲜洁。老火日就灺，尽扫群阴屑。

三万顷天日作底，连天灏气清如水。金波炫转光流澌，团团曷若初学眉。

玉虹跨水腰百围，翩然飞佩湖云低。尺箠缓把单于笞，且复鞭虹随月飞。

月中先枝少年日，老蟾老兔曾相识。镜里功名两鬓青，却碾冰轮洞八纮。
题旧新明县孝义驿
李新（宋代）

平生职事马蹄尘，三月莺花世路新。
废邑尚余当日市，旌门已忘昔年陈。
长江浪拍西山脚，乔木阴回太古春。
惟有柳绵情不恶，解将柔远逐行人。
薄暮二 其二
周紫芝（宋代）

睡熟不知雨，梦残无限凉。莺飞时到眼，鹭起不成行。

瓜熟分苍玉，莲香擘翠房。扫门还待月，近水更移床。
沙窝道中
王之道（宋代）

叠叠青山处处溪，溪声淙玉潄玻瓈。
悬知菊水人难老，可信桃源路易迷。
山岭梅花迎客笑，路傍松盖与云齐。
寒林昨夜微经雨，新迹分明过虎蹄。
瑞鹧鸪 夏窗戏拍
缪珠荪（清代）

天时人事两难衡。覆雨翻云孰定评。定岂堪醒彭泽意，醒原如定离骚情。

黄梅时节家家雨，梅子黄时日日晴。至竟是晴还是雨，熟梅天气不分明。
摇摇花
乌斯道（明代）

摇摇花，花魂未还家。花摇摇，花魂未曾消。昔为脂粉颜，娟娟比花好。

今为草上花，依依向谁道。项王气力无与比，四面胡为楚歌起。

骓之不逝将奈何，宁惜花颜帐中死。花颜当日老深宫，香玉消沈烟雾空。

不如化为寒食花，一年一度开春风。汉王宫阙亦何在，回首山河几番改。

行人欲去还问花，百媚春容更谁待。
牡丹诗十首 其九
宋白（宋代）

春风平地谪花仙，红袅生香下九天。艳欲背身垂玉箸，动如移步索金莲。

含情待去为云雨，忍笑佯来听管弦。胧月轻寒应不惯，夜深浑拟傍丛眠。
题严氏苍苍楼严氏子陵后也今居上虞山中楼名盖取范文正公云山苍苍之句云
程本立（明代）

严陵滩下水潺潺，千载高名宇宙间。风节最称东汉士，子孙犹隐上虞山。

沧江烟雨群鸥没，落日云霄一鸟还。好倚楼居同极目，久淹官署独何颜。
暮春山居呈山甫正仲
舒岳祥（宋代）

迳盘如缪篆，石净可横琴。
好鸟连朝在，苍苔一寸深。
拨泥寻笋脉，扫地引蕉阴。
三客谁家有，风流压晋林。
腊月十四日雨
陆游（宋代）

岁晚深居懒出游，小窗终日寄悠悠。雨声到枕助诗律，花气袭衣生客愁。

残齿不堪添臲卼，瘦肩转复觉飕飗。春前一雪犹关念，安得琼瑶积瓦沟。
草
王珪（宋代）

袅如垂线软如茵，古流蒙茸映晓痕。
解憾有情迷雾雨，恣生间地杂兰荪。
绿铺春色围茺寺，远榇斜阳接钓村。
波翻别浦情无尽，日下重楼望欲迷。
独鸟自飞烟漠漠，行人不驻雨凄凄。
王孙何事征鞍晚，兰泽空闻杜宇啼。
寄破山樵者李超无
尹嘉宾（明代）

结隐深随麋鹿群，上方钟磬断知闻。
空山岁晚多冰雪，若个峰头踏冻云。
陪诸公游故江西韦大夫通德湖旧居有感…韦大夫旧僚也
元稹（唐代）

高墉行马接通湖，巨壑藏舟感大夫。尘壁暗埋悲旧札，

风帘吹断落残珠。烟波漾日侵颓岸，狐兔奔丛拂坐隅。

唯有满园桃李下，膺门偏拜阮元瑜。
次韵邢丞立春
李正民（宋代）

一望东郊草色匀，暄然和气物皆春。发生青陆权舆始，恢复皇皆送喜频。

胜镂金花人渐老，盘堆生菜味尤新。赓歌共睹中兴日，击壤难酬尧舜仁。
寄妹
张引元（明代）

金风初度井梧枝，正是怀人病起迟。两地离愁悬一镜，九秋新恨上双眉。

久虚咏雪联芳句，每忆挑灯共课时。塞雁已归书未达，江城寒月照相思。
岁晚幽兴
陆游（宋代）

残年欲遂迫期颐，追数朋俦死已迟。
卜冢治棺输我快，染须种齿笑人痴。
野梅角地草生後，街柳拂鞍冰泮时。
满眼云山不须买，剩倾新酿赋新诗。
憩舟九石潭下同合溪方伯登张侯庙有作张侯者南唐时将有功封侯方伯之远祖也 其二
严嵩（明代）

山隐张侯庙，洲传九石潭。碧溪环岛屿，高栋锁烟岚。

灵旆风云拥，神舆虎豹骖。千秋春明祀，遗泽在江南。
蝶恋花 题玉立盦小影
程颂万（清代）

滴滴露珠和粉罩。簟冷窗明，影浸芙蓉小。巷曲钿车声歇了。

语浸犹欠郎怀抱。

海角天涯魂梦绕。泪眼秋枯，比似银湾少。特地一衫新绣好。

黯愁眉淡无人扫。
读蜀志
王安石（宋代）

千载纷争共一毛，可怜身世两徒劳。
无人语与刘玄德，问舍求田意最高。
五日次韵
林景熙（宋代）

客乡吊古重登临，隔水斜阳鸟语深。
赐葛尚余唐阙梦，倾葵犹抱楚臣心。
蒲边腊酿供华发，楝后春风在绿阴。
桃印灵符何必佩，乾坤正气古犹今。
浣溪沙（梦山未释然，再作）
张孝祥（宋代）

一片西飞一片东。高情已逐落花空。旧欢休问几时重。

结习正花刀舐蜜，扫除须著絮因风。请君持此问庞公。
水龙吟·玉梅冲腊传香
胡寅（宋代）

玉梅冲腊传香，瑞蓂秀荚开三四。莲花沉漏，熊罴占应，洛阳名裔。岁比甘罗，便疏同队，累棋观志。向修文寓直，仙楼侍宴，梁王宝、真难俪。多少襟怀未试，暂超然、壶中游戏。行看献策，归瞻旒藻，常勋斿记。歌畔巫云，舞回邹管，金钗扶醉。有阴功不乞，丹砂十纪，寿祺全畀。
郊外
晁公溯（宋代）

草尽春泥绿，花乘晚照明。
遥山先暝色，平野易风声。
归沐休形役，深居感物情。
据鞍聊一出，佳处得徐行。
后欸乃辞
高似孙（宋代）

洞庭潇湘白雪中，中有云气随飞龙。
渔父天寒纲罟冻，山木尽飞洪涛风。
渔翁瞑踏孤舟立，沧浪水深青冥阔。
不见湘妃鼓瑟时，至今斑竹临江活。
渔翁夜傍四岩宿，晓汲清湘燃楚竹。
烟销日出不见人，欸乃一声山水渌。
去岁尝以纸被竹简遗刘致中后为大水所漂致中有诗以二绝句答之 其二
吕本中（宋代）

纸被公无笑不才，两公相继有诗来。五更睡足天昏黑，也似他人锦绣堆。
送致仕朱郎中令孙
司马光（宋代）

世间荣利无穷物，奔走劳劳何所之。
仕宦为郎非不达，功名有命待无时。
橐中虽乏千金直，膝下常携两缓儿。
细校人生有此少，好从闾里乐期颐。
黠虏献俘得封，坚志贡市 其一
戚继光（明代）

狂胡初款塞，飞诏出云中。自古绥戎策，应难此日同。
预麟趾殿校书和刘仪同诗
庾信（南北朝）

止戈兴礼乐。
修文盛典谟。
壁开金石篆。
河浮云雾图。
芸香上延阁。
碑石向鸿都。
诵书征博士。
明经拜大夫。
璧池寒水落。
学市旧槐疎。
高谭变白马。
雄辩塞飞狐。
月落将军树。
风惊御史乌。
子云犹汗简。
温舒正削蒲。
连云虽有阁。
终欲想江湖。
奉和内翰太中腊雪出郊长句
吕南公（宋代）

冬风虽饕少霜霰，一雪偶严飘腊旦。初惊云物稍悽惨，更觉天威能变换。

翰林太守方出郊，去指登高作荣观。崩腾逼眼忽无尽，皎洁映怀成极绚。

从前温燠自迷舛，到此雱凉谁计算。下看平路尚稀微，远望诸峰先片段。

虎头岩侧山腰半，羃䍥薄烟占午爨。传声宾从暂纡馀，命酌圣贤同款缓。

飞花满席不须拂，小大入肠宁复乱。山阴安道今在否，更欲扁舟破瀰漫。
山中崔大夫有书相问（一作崔大夫有书问余山中）
秦系（唐代）

客在烟霞里，闲闲逐狎鸥。终年常裸足，连日半蓬头。

带月乘渔艇，迎寒绽鹿裘。已于人事少，多被挂冠留。

素业堆千卷，清风至一丘。苍黄倒藜杖，伛偻睹银钩。

迹愧巢由隐，才非管乐俦。从来自多病，不是傲王侯。
江城子 枕顶
张翥（元代）

合欢花样满池娇。用心描。数针挑。面面芙蕖，闲叶映兰苕。

刺到鸳鸯双比翼，应想像，为魂销。

巧盘金缕缀倡条。隐红绡。翠妖饶。白玉函边，几度坠鸾翘。

汗粉啼红容易涴，须爱惜，可怜宵。
秋夜怀洛下一上人
寇准（宋代）

游宦忘机久，心源亦自澄。
夜听吴苑雨，秋忆洛城僧。
木叶惊栖鸟，寒窗暗静灯。
何时过竹院，一得问三乘。
题张子正观察溪风亭 其二
蔡向（宋代）

西山蚤擅三明誉，东浙真成九老游。水阁风亭忘岁月，岩花涧草度春秋。

季鹰自足莼鲈兴，平子宁甘都邑留。圯上一编今在否，向来专为赤松谋。
送傅守归
刘宰（宋代）

堂堂司马公，独乐五亩园。
岁月坐成晚，花木亦已繁。
世事尚可为，石交有遗言。
归来默无语，拊石弄潺湲。
临江仙·一抹烟林屏样展
侯置（宋代）

一抹烟林屏样展，轻花岸柳无边。连朝春雨涨平川。冬冬迎社鼓，渺渺下陂船。同事多才饶我懒，乘闲纵饮郊园。髻花敧侧醉巾偏。时丰容卒岁，游乐更明年。
寄怀梁云端时连雨七旬矣云端西游三旬矣
霍与瑕（明代）

芳草凄凄古粤州，王孙何事太淹留。春风独赋桃花什，西水曾淹一叶舟。

到处江山新入眼，离居风雨故添愁。何时晴霁还相过，莫遣千红送乱流。
龙泉书院
钟芳（明代）

漓江悠悠向东注，崇冈盘回如凤翥。城西一曲藏深坳，中有幽人读书处。

书中奥义谁能寻，茫茫玄壤同高深。禹畴羲画混一道，玄机湛湛归灵襟。

读书岂为图温饱，万事无如读书好。瑾瑜在璞崖不枯，草木漫山总光耀。

倦来徐步临江浔，呼童挈网遮紫鳞。鳞游深水不可得，大笑不如公子任。

何如洗心日与圣贤对，糟粕中间饫真味。豁然妙契已忘言，独驾长风出尘外。
周至县北楼望山　自此后诗为畿尉时作。
白居易（唐代）

一为趋走吏，尘土不开颜。
辜负平生眼，今朝始见山。
答朱彭州喜雪
宋祁（宋代）

雪集先何所，天彭关内州。
云澌结河汉，风砾洒林丘。
眩晃三霄结，缤纷一气浮。
光逢晨睍薄，花得冥寒稠，
拂树琼争动。萦墙粉暂留。
缩毛惊莋马，埋目惮吴牛。
客至兰矜曲，仙归鹤拥裘。
监边混熬素，玉处乱方流。
并响鸣岩竹，分滋浃垄麰。
印沙鸿雁喜，蔽叶鹧鸪愁。
蒙福沾馀润，称觞隔并游。
锦官才涷雨，赓和负妍讴。
古从军
王建（唐代）

汉家逐单于，日没处河曲。浮云道旁起，行子车下宿。

枪城围鼓角，毡帐依山谷。马上悬壶浆，刀头分颊肉。

来时高堂上，父母亲结束。回面不见家，风吹破衣服。

金疮在肢节，相与拔箭镞。闻道西凉州，家家妇女哭。
感事
郑清之（宋代）

退之硫黄药成疾，伯仁金印恩为仇。
眼前世事尽如此，十日峭寒春作秋。
南湖送徐二十七西上
刘长卿（唐代）

家在横塘曲，那能万里违。门临秋水掩，帆带夕阳飞。

傲俗宜纱帽，干时倚布衣。独将湖上月，相逐去还归。
久雨排闷
陆游（宋代）

一春略无十日晴，雨脚才断云已生。
奇葩摧败等青苋，嘉榖漂荡随浮萍。
书生病卧苔及榻，湿薪燎衣熏欲盲。
腰顽足痹空叹息，咫尺不得行中庭。
读书窗黑不见字，弹琴弦缓那成声。
老盆泽酒且复醉，两部鼓吹方施行。
酬勾评事
刘兼（唐代）

闲庭欹枕正悲秋，忽觉新编浣远愁。才薄只愁安雁户，

年高空忆复渔舟。鹭翘皓雪临汀岸，莲袅红香匝郡楼。

对景却惭无藻思，南金荆玉卒难酬。
秋江雨夜逢诗友
杜荀鹤（唐代）

故友别来三四载，新诗吟得百馀篇。

夜来江上秋无月，恨不相逢在雪天。
每见王太丞邑事甚冗而剸剧之暇犹能过访山馆
王安石（宋代）

我看繁讼频搔首，君富才明见亦常。
尚有闲襟寻水石，更留佳亦似池塘。
松苗地合分高下，凫鹤天教有短长。
徐上青云犹未晚，可无音问及沧浪。
自问
白居易（唐代）

年来私自问，何故不归京。佩玉腰无力，看花眼不明。

老慵难发遣，春病易滋生。赖有弹琴女，时时听一声。主
偈颂一一二首 其四十九
释清远（宋代）

思无思思，万邪一正。不识玄旨，徒劳念静。
悼马毙二首 其二
朱晞颜（宋代）

昨宵中厩失羸骖，腰脚虽顽信不难。有竹不妨门可款，无车何不铗空弹。

花间小集追联辔，月下微吟忆据鞍。好乞赢钱买驽蹇，老夫端要遂巡官。
读沈下贤集绝句二呈圆机
晁说之（宋代）

荷叶拳拳恨未舒，伊人归兴问何如。
空看蝇鼻灯花喜，不得平安一纸书。
答人
太上隐者（唐代）

偶来松树下，高枕石头眠。
山中无历日，寒尽不知年。
满庭芳（答友人）
程正同（宋代）

五柳先生，宦情无几，赋成归去来兮。吾归何所，任运且随时。曾来高人问道，清妙处、已悟希夷。谁能羡，胸中芥子，容易纳须弥。

竹林，新职事，神交狂客，志慕天随。但能乐天知命，夫复何疑。多谢故人念我，平安报、不必纲维。饮君酒，愿君同寿，此外本无为。
携稚幼看桃花
王洋（宋代）

人面看花花笑人，春风吹絮絮催春。
韶华虽好多头绪，何似秋空不受尘。
墨场纪录
梁元柱（明代）

管城新队伏，细柳绿初妍。不羡千夫长，宁论万灶烟。

水云军紫石，壁垒拥青毡。贮以三冬足，丁将六籍编。

终军能帅白，飞将却鏖玄。横槊侵萝月，饶歌选翠钿。

少年看解佩，殊绩在云笺。
迎客道中
晁说之（宋代）

匆匆中夜辔，候馆若为容。
山转时藏月，河分不割风。
凭谁能食梦，总自解书空。
省内吾难倚，诗书更使慵。
西江月
向子諲（宋代）

已，无心即了”之句，戏作是词答之

见处莫教认著，无心慎勿答空。本无背面与初终。说了还同说梦。

欲识芗林居士，真成渔父家风。收丝垂钓月明中。总是神通妙用。
花时遍游诸家园
陆游（宋代）

海棠已过不成春，丝竹凄凉锁暗尘。
眼看燕脂吹作雪，不须零落始愁人。
二色牡丹 其一
王衡（明代）

宫云朵朵映朝霞，百宝栏前斗丽华。卯酒未消红玉面，薄施檀粉伴梅花。
宋初祀神州地祗三首
佚名（隋代）

献奠云毕，纯嘏祁祁。
威灵藏用，邈矣何之。
闻祥应庙优戏甚盛二首
刘克庄（宋代）

巫祝讙言岁事祥，丛祠十里鼓箫忙。
衣冠优孟名孙箫，箫箫箫箫箫箫箫。
箫箫阏氏成妒妇，幻教穆满作箫箫。
箫箫箫箫箫箫箫，何必区区笑郭郎。
送徐仲洪尉南安八首
彭龟年（宋代）

手弓皆是虎狼才，巡徼宁无去复来。
倏去倏来无滞迹，蝗螟虽过不为灾。
满江红（寿邓法，六月八日生）
姚勉（宋代）

仙苑蟠桃，恰则是、而今初熟。王母遣、飞琼捧献，绛金红玉。笑把九霞鸾凤斝，满斟七宝蒲萄醁。为长庚、此日自天来，殷勤祝。

仙子唱，长生曲。仙客献，长生箓。活千人邓禹，阴功俱足。五鹗即齐公府剡，万羊自有中书禄。更从头、安享八千年，人间福。
笋石
徐霖（宋代）

玉茗亭西石笋春，偶来相对作閒人。千年未烂应还待，化鹤叮咛日未曛。
游北李园三绝 其二
吕本中（宋代）

去马来舟绝往还，此中情味却相干。明年知是明寒食，待约花梢月下看。
题盐铁李尚书浐州别业
薛能（唐代）

鹿原阴面浐州湄，坐觉林泉逼梦思。闲景院开花落后，

湿香风好雨来时。邻惊麦野闻雏雉，别创茅亭住老师。

备足好中还有阙，许昌军里李陵诗。
虚舟二首 其二
郭印（宋代）

野航一逍遥，湖海意自足。翩翩犯斗牛，谁谓推平陆。
水花
郭祥正（宋代）

水畔花饶笑，攲枝映小亭。日光烘欲醉，江色冷还醒。

浅白浑迷鹭，残红尚衬萍。幽人颇萧索，此地要频经。
寄答梁明叔
李云龙（明代）

与子一相见，片言心便投。相知方恨晚，一别忽经秋。

我去平湖阁，常怀望海楼。遥怜花月下，有梦到循州。
句 其一
关注（宋代）

钟声互起东西寺，灯火遥分远近村。
句
李挚（唐代）

因缘三纪异，契分四般同。
杂曲歌辞。妾薄命
孟郊（唐代）

不惜十指弦，为君千万弹。常恐新声至，坐使故声残。

弃置今日悲，即是昨日欢。将新变故易，持故为新难。

青山有蘼芜，泪叶长不干。空令后代人，采掇幽思攒。
再逢虚中道士三首
贯休（唐代）

天目西峰古坏坛，坛边相别雪漫漫。

如今四十馀年也，还共当时恰一般。

囊里灵龟小似钱，道伊年与我同年。

壶中长挈天相逐，何处升天更有天。

吾道将君道且殊，君须全似老君须。

寻常有语争堪信，爱说蟠桃似瓮粗。
清河荒亭
玄烨（清代）

楸叶晚蝉鸣，荒亭蟋蟀声。露凝新树色，日出满林明。

蛱蝶从枝舞，蜻蜓点水轻。欲看秋景好，归路且徐行。
刘佥宪廷美小洞庭十景 其四 卧竹轩
韩雍（明代）

作轩当竹林，客至延入坐。酒阑客散去，高枕竹根卧。

伯伦兴方豪，子美诗谩和。自笑尘中人，如君有谁个。
壬戌仲秋出都留别李纫兰杨蕊渊陈衡芳诸姊
王淑（清代）

听残《薤露》又《骊歌》，折柳临歧唤奈何。白社而今吟兴减，缟衣此去泪痕多。

他年或有抟沙聚，往日空教逝水过。郑重一声各分手，秋风落叶满关河。
侍郎吟思愈清逸才无敌唱弥高而和弥寡我已竭
李昉（宋代）

地僻尘埃少，幽居一院清。
自题花色号，暗记树根茎。
竹撼萧疏影，松摇淅沥声。
也知园辅和，随分适闲情。
赠褚参军梅君
瞿师周（清代）

江上烽烟烛帝州，内臣欢乐外臣忧。简文东府千烧尽，皋露西台一哭休。

击楫未能延国祚，投鞭真可断江流。遥怜倚马秋风客，咄咄书空志未酬。
村居 其二
赖镜（明代）

山晚云栖屋，林深月满篱。数声寒鸟静，一片夜虫悲。

多病逢人少，长贫愧母慈。年侵不可觉，祇有鬓毛知。
蝶恋花·豆蔻梢头春色浅
谢逸（宋代）

豆蔻梢头春色浅，新试纱衣，拂袖东风软。红日三竿帘幕卷，画楼影里双飞燕。
拢鬓步摇青玉碾，缺样花枝，叶叶蜂儿颤。独倚阑干凝望远，一川烟草平如剪。
旧有歙砚雅宜墨鑱贱号于阴以乱亡去十余年
艾性夫（元代）

冰蚕吐丝寒玉苍，老龙磨角玄云香，
半生食汝充饥肠。正尔悒悒伤弓亡，
一日到眼惊余皇，欲呼未见谁鬣长。
庸奴自愧取不臧，艴然持之走盖藏。
呜呼得失安可常，我不善保遗渠殃，
苟能藏之殃而祥。但随牛后失所当，
枯竹尚作神龙骧。安得石精变化飞堕桑君旁，
塞翁失马心清凉。
题凯亭写意十二册 其八 倚石听泉
敦敏（清代）

清流细响独依依，不羡临渊问钓矶。坐对寒泉不知晚，满山苍翠扑人衣。
一春淫雨閒居寂寥有怀故人率尔短述
李时勉（明代）

解组归来初学耕，野田数亩不聊生。家贫作事难称意，年老逢人只顺情。

久雨郊园多草色，残春堤柳少莺声。何应得有巡抚使，为我回辔到山城。
送洛南周寺丞
刘敞（宋代）

不知商洛道，空慕紫芝歌。从事老将至，送君情独多。

双凫尚方去，驷马故乡过。想见挥弦乐，春风初扇和。
蝶恋花 其一
曹贞吉（清代）

正月春盘初献岁。帽影鞭丝，罗拜人如市。爆竹一声烟雾起。

几枝红烛消灯事。

记得少年扶半醉。褦襶冲尘，评话开明寺。三十年来风景异。

似看洛下伽蓝记。
谒金门 其三 代和
尤侗（清代）

休相忆。红叶不传消息。燕锁雕梁路未识。旧巢难再觅。

风捲杨花无力。浪打萍花无迹。永巷夜台同寂寂。土花凝血碧。
前赋〈春居杂兴〉诗二首，间半岁，不复省视
王禹偁（宋代）

《前赋〈春居杂兴〉诗二首，间半岁，不复省视，因长男嘉［礻右］读杜工部集，见语意颇有相类者，咨于予，且意予窃之也。予喜而作诗，聊以自贺》

命屈由来道日新，诗家权柄敌陶钧。
任无功业调金鼎，且有篇章到古人。
本与乐天为后进，敢期子美是前身。
从今莫厌闲官职，主管风骚胜要津。
春日游支硎天江诸山
文徵明（明代）

麦陇风微燕子斜，雨晴云日丽江沙。遥寻支遁烟中寺，初见天江道上花。

过眼溪山劳应接，方春草树发光华。夕阳半岭归舆急，惭愧城中自有家。
菩萨蛮 题闺人绣幅
陈世祥（清代）

倪迂戏写秋山稿。两间茅屋霜林晓。屋后枕高滩。萧萧竹几竿。

指尖聊染渲。直作针神看。小置画图中。香闺一夜工。
忏院种红蕉用宝印叔韵
王十朋（宋代）

新植灵根续蕙兰，缁林佳处占清闲。深红应费化工染，浓绿疑清帝所颁。

正色可曾娱俗眼，晚英犹足慰衰颜。它年解组归三径，多种青青满故山。
霭山院
程迈（宋代）

丙午峰前翠作堆，白云深处现楼台。老僧法地有神力，能使凶徒念佛回。
两日绝市无肉举家不免蔬食因书数语
虞俦（宋代）

山园秀色故堪餐，明月批来白玉盘。
小县经年常乏俸，颓墙过午尚悬单。
妇兴举案齐眉叹，婢媿添薪墨腕看。
无肉纵令人解瘦，却宜相对碧檀栾。
先寄邢子友
陈与义（宋代）

作客经年乐有余，邵阳歧路不崎岖。
山川好处欹纱帽，桃李香中度笋舆。
欲见旧交惊岁月，剩排幽话说艰虞。
人间书疏非吾事，一首新诗未可无。
望茅山六言三首 其一
周文璞（宋代）

羽衣药叟欢迎，手执兰花共行。从此十年不调，可能久视长生。
胡穆秀才遗古铜器似鼎而小上有两柱可以覆而
苏轼（宋代）

只耳兽啮环，长唇鹅擘喙。
三趾下锐春蒲短，两柱高张秋菌细。
君看翻覆俯仰间，覆成三角翻两髻。
古书虽满腹，（古有篆五字不可识）。
苟有用我亦随世。
嗟君一见呼作鼎，才注升合已漂逝。
不如学鸱夷，尽日盛酒真良计。
见远亭
郑侠（宋代）

天边毫末见千峰，景物都穷见不穷。
因念当时小天下，亦如亭上老仙翁。
放言简振之 其二
李振钧（清代）

碌碌无为章句囚，狂歌醉卧碧云秋。不谙生产千金子，自立功名万户侯。

末俗几曾逢笑口，古人未尽愿低头。谪仙祗是能诗酒，已占人间第一流。
渡江风波甚恶
顾大武（明代）

千丈寒涛天半开，片帆横影落江隈。
浮生久已同蕉鹿，肯向阳侯一乞哀。
寄景繁学士
彭汝砺（宋代）

丛筠叶叶晓风寒，乔木阴阴昼日间。要路想公无此乐，蓬莱新有道家山。
龙学侍郎清河侯张公挽词
范成大（宋代）

白水名多士，清河最有声。
人危孔北海，帝识柳宜城。
蜀险谈间固，蛮讧檄到平。
凌烟何处在？风雨上铭旌。
答胡将军
宋濂（明代）

将军去征蛮，军气如鹰扬。宝剑白玉璏，铁马青丝缰。

旌甲带亮月，笳箫激清商。韩彭当后拒，褒鄂作前行。

顾盼多姿态，出入生容光。奋迅东海滨，海水为腾骧。

定如汉贰师，去縳楼兰王。想见凯旋时，横槊赋篇章。

椎牛飨壮士，歌之侑行觞。功勋名鼎鼐，永世不能忘。
送李原复佥宪岭南
顾清（明代）

君昔还家我为客，客邸论诗坐连夕。酒壶棋局间嘲诙，眼底十年犹历历。

君今为客我留家，南云望望渺天涯。钟情已怀儿女恋，回首况对江梅花。

梅花的的映空碧，君到南中我应北。南与北，转暌违，梅花心事更谁知。

岁寒冰雪金台下，犹可因风寄一枝。
南浦·倦游思返，还复淹留，忽忽又重九矣。沚老见示近词，怅然属和
吴昌绶（清代）

归计尽蹉跎，渐秋深、怕问东篱消息。暝色起江城，霜风紧、朔管数声吹入。

载花双楫，昔游剩与船娘说。何处登高，空怅望云外，遥青一发。

诗人老去相逢，尚陆沈黄绶，鬓斑盈雪。醉别不成欢，依稀似、枫荻浔阳萧瑟。

予怀渺渺，几时同谱蘋洲笛。珍重寒香，知未晚、莫负赏心风月。
和宣州沈大夫登北楼书怀
杜牧（唐代）

兵符严重辞金马，星剑光芒射斗牛。笔落青山飘古韵，

帐开红斗照高秋。香连日彩浮绡幕，溪逐歌声绕画楼。

可惜登临佳丽地，羽仪须去凤池游。
十一月十八日同爱苍看雪江亭作
陈宝琛（清代）

君昔觞我江亭春，苇海涨绿风日新。一寒千里今集此，避面西山如畏人。

是何世界费装饰？水帝屑玉龙辇银。麦田尺泽慰情耳，苦矣无褐周馀民。

故知重阴例凛厉，幸毕虞袝宵达晨。苍梧之哀天所吊，波及同轨攀号臣。

皑皑万顷洗泪睫，风起不挂城坊尘。墟头一醉行复别，冥鸿泥迹何新陈？
杨妃井
赵希迈（宋代）

妃子当年井尚存，谁栽石塔向云根。
春泉不洗开元恨，空与黥儿洗字痕。
魏城东
贺铸（宋代）

短短宫墙见杏花，霏霏晚雨湿啼鸦。
欲将今夜思归梦，凭仗春风吹到家。
临济赞
释如净（宋代）

捏个空拳，嚇杀天下。
这般祖师，畜生驴马。
句 其二
朱服（宋代）

相逢尽欲倾家酿，久客谁能散橐金。
和桑通判吊文文山六歌失火
沈周（明代）

两宫万里塞云黄，三闽四广天子忙。孤忠老臣老不死，膏血几子湔国耻。

天高欲诉衍六歌，手把怨笔濡天河。天河不乾怨长在，朝廷凌迟家破碎。

老臣已死稿苴存，金玉辉生旧墨痕。郁攸小儿那解事，纸影虽空有文字。

传人流世自千年，击剑重歌双泪前。
水调歌头 送俞时
王结（元代）

众里识雪散，野鹤自昂藏。萤窗雪屋十载，南国秀孤芳。河汉胸雪九策，风雨笔头千字，画省姓名香。文采黑头掾，辉映汉星郎。怕山间，猿鹤怨，理归＊。人生几度欢聚，且莫诉离肠。休恋江湖风月，忘却云霄阊阖，鸿鹄本高翔。笑我漫浪者，丘壑可徜徉。
次韵李参政见寄三首
魏了翁（宋代）

自失鸥边约，应羞鹤上人。
竹荒青翼短，书远墨题亲。
世事方尝胆，时贤谩饮醇。
国疑谁为嗣，公子争振振。
雪后东园午望
杨万里（宋代）

天色轻阴小霁中，昼眠初醒未惺松。梅横破屋无多雪，云放东山第一峰。

不道风光亏此老，将何功业答残冬。土羔菜甲鹅儿酒，醉入梅林化作蜂。
拈古十四首 其四
释法薰（宋代）

大家在这里，廓彻无依倚。有口难分疏，冻破一双耳。
江口行并序
沈廉（清代）

岷峨江水清有深，黄金那识行人心。岷峨之水清且浅，黄金偏著行人眼。

为问黄金何处来，客谈往事真荒哉！献贼当年荡蜀土，生民甲第成飞灰。

一朝束装贼东走，连樯直下岷江口。岷江杨展豪勇者，痛愤呼天忍束手。

义旗一举群飞扬，弓刀直掩日月光。一时天地为震怒，横江截杀势莫当。

旌旗遍野风飕飕，嘉州三日江不流。烟云黯淡日无色，山川撼动蛟龙愁。

孽贼此时无一可，突怒鼻端欲出火。狂呼一炬燎群艘，黄金百万归洪涛。

贼众奔忙还锦水，王师歼尽獍与枭。妖氛靖后七十载，可怜犹见民脂膏。

江流滔滔走如驶，黄金曜日清见底。贪夫从此智力穷，无冬无夏驱人工。

摸金半入江鱼腹，十无一得空贪欲。冯夷冷眼笑人忙，孽贼猖狂有馀毒。

不贪为宝古所云，世人攘取徒纷纷。窃国窃钩分大小，斩刈沦溺同亡身。

我闻客言三太息，可备野史传其真。君不见古来让以天下惟恐浼，世间尚有洗耳沉渊人。
冬行买酒炭自随
曾丰（宋代）

大寒已过腊来时，万物那逃出入机。
木叶随风无顾藉，溪流落石有依归。
炎官后殿排霜气，玉友前驱挫雪威。
寄与来鸿不须怨，离乡作客未为非。
句
韩维（宋代）

一笛西风吹落日，满帆行客背孤城。
点绛唇·小雨忺晴
张元干（宋代）

小雨忺晴，坐来池上荷珠碎。倬眉浓翠。怎不交人醉。美盼流觞，白鹭窥秋水。天然媚。大家休睡。笑倚西风里。
赵见独示所业并诗次韵谢之
周麟之（宋代）

沅江九肋稀，端问学不学。
向来屠沽辈，过眼褐宽博。
如公负奇才，尚隔云津跃。
昔吾先隐君，早识麟一角。
联翩锦囊句，纡余仍卓荦。
千载埋玉悲，孤芳竟谁擢。
别来二十年，历历记前作。
贱子更百罹，素业守弥属。
余辉忽振耀，如获西山药。
清梦到钧天，求音叩寂寞。
中宵对莲炬，何以称光渥。
辱君琼瑶篇，重愧鼠呼璞。
大轴闚洪源，汹涌千涧落。
一洗胸中尘，豁若春云廓。
蝶恋花
欧阳修（宋代）

帘幕风轻双语燕。午后醒来，柳絮飞撩乱。心事一春犹未见。红絮落尽青苔院。

百尺朱楼闲倚遍。薄雨浓云，抵死遮人面。羌管不须吹别怨。无肠更为新声断。
玄洲倡和十首 其三 霞架海
张雨（元代）

日芒界金色，虹梁饮凤阿。直把天孙袂，乌鹊讵填河。
绝句二首
罗椅（宋代）

楚山叶脱洞庭波，纫落毛兮制薜萝。
欲识千秋万古意，前人此句后人哦。
杂诗六首
李若水（宋代）

相如贫立壁，渊明老经邱。
文字照千祀，何人与之俦。
我生造休间，一萍寄洪流。
收心短檠底，要陪古人游。
石阙
杨备（宋代）

双石巍巍慰眼青，满朝珍重佐公铭。
宫城府寺俱灰烬，翻使夷人谩涕零。
水调歌头 送漱泉归淮南，并为泊琴、芾卿问
冯煦（清代）

朔雁下平楚，江上峭帆开。劳劳南北何事，茸帽暗尘霾。

几点疏南倦鸟，一抹乱山斜照，分手石城隈。今夜扬州月，横笛弄潮来。

前游地，归不得，重徘徊。西窗暗雨乍歇，银烛渐成灰。

为问潘郎凄紧，更念刘郎萧瑟，相见且衔杯。岁晚莫回首，残客尚天涯。
神鼎山
毕田（宋代）

玉趾分明印绝巅，药成仙去几千年。
深藏宝鼎今方出，合得丹经与世传。
蜗庐有隙地三两席稍种树竹已有可观戏作七篇 其七 水青
程俱（宋代）

水青虽楚楚，不复中栋梁。黄封入雕槛，亦足被宠光。

朝离粪壤区，暮上君子堂。胡为伴幽独，堕此一亩荒。
八月八日发潭州后得绝句四十首 其七
赵蕃（宋代）

南风纵急但温其，小雨虽微却透肌。永日蓬窗难坐卧，祇随舷侧就阴移。
十八滩
孙蕡（明代）

五城一别三千里，孤棹重经十八滩。拍岸怒涛雷喷薄，横江乱石铁巉岩。

天阴紫蜃笼商轴，夜冷苍龙吼剑关。犹记平南诸将下，楼船此地凯歌还。
挽沙溪项公苔湖居士
戴复古（宋代）

读书不成事，何恨老山林。
处世有容德，与人无诤心。
友于兄弟乐，惠彼里闾深。
细把丰碑读，怀贤泪满襟。
余昔留守南都得与杜祁钱唱和诗有答公见赠二
欧阳修（宋代）

掩涕发陈编，追思二十年。
门生今白首，墓木已苍烟。
报国如乖愿，归耕宁买田。
此言今始残，知不愧黄泉。
雨中花慢 其三
蔡伸（宋代）

书云今旦，雪霁严凝候。玉辇想回銮，正花覆、千官锦绣。

周南留滞，清梦绕觚棱，心耿耿，路迢迢，此际空回首。

华堂荐寿。玉笋持椒酒。一曲啭春莺，更祝我、膺时纳佑。

功名富贵，老去已灰心，唯只愿，捧觞人，岁岁长依旧。
题宣和御画芦禽
陈杰（宋代）

芦边晚吹冷飕飕，背立孤禽有许愁。
可是殿庭无事笔，已含原野十分秋。
至扬州
文天祥（宋代）

且行且止正依违，彷佛长空曙影微。
从者仓皇心绪急，各持议论泣牵衣。
送贺某赴兴化任
陈起（宋代）

贺公梦三刀，恩荣被诏函。
家山繄比隣，风俗应夙谙。
承流复宣化，使民思棠甘。
向来恺悌心，今足副时谈。
谒金门
赵彦端（宋代）

春不尽。处处与情相趁。谁道刘郎家恁近。一年花不问。

双剪画罗春胜。今夜月圆如镜。怎得酒阑心易定。试将金液镇。
范蜀公挽诗 其八
李廌（宋代）

重望晋随会，清明越大夫。忘身安社稷，寄傲老江湖。

黼冕固已远，黄金犹可模。旌贤宜异数，愿上孝宣图。